Galerie Foto Un șofer bulgar de TIR a încercat să intre în România cu droguri de 8 milioane de lei ascunse în cabină
Data actualizării: Data publicării:
Poliţiştii de frontieră din Calafat au găsit într-un camion condus de un cetăţean bulgar aproximativ 40 de kilograme de metamfetamină, informează un comunicat al instituției.
În data de 23 mai, în jurul orei 01.30, în Punctul de Trecere a Frontierei Calafat Vidin s-a prezentat pe sensul de intrare în ţară, la volanul unui autocamion, un cetățean bulgar în vârstă de 52 de ani. Acesta circula pe ruta Bulgaria–Germania și transporta sticlă, conform documentelor prezentate.
La control, poliţiştii de frontieră împreună cu omologii bulgari au descoperit în interiorul cabinei, disimulate în capitonaj, mai multe cutii de plastic (caserole) în care se afla o substanță solidă sub formă de cristale. Au fost sesizaţi polițiștii din cadrul BCCO Craiova, iar în urma inventarierii au fost descoperite 40 cutii din material de plastic ce conțineau cantitatea totală de aproximativ 40 kg de substanță, în valoare de aproximativ 8 milioane lei.
În aceeași zi, procurorii DIICOT l-au reținut pe șoferul bulgar, cercetat pentru săvârșirea infracțiunilor de trafic internațional de droguri de mare risc și trafic intern de droguri de mare risc. Ulterior, Tribunalul Dolj a dispus arestarea pentru 30 de zile.